1. **SAS-UPJS ERC Visiting Fellowship Grants – všeobecná informácia**

Európska výskumná rada (ERC) spustila v roku 2016 iniciatívu pod názvom „Fellowships to Visit ERC Grantee“. Jej cieľom je podpora účasti a zvýšenie úspešnosti výskumníkov z tých krajín EÚ, ktoré majú výrazne nižšie zastúpenie vo výzvach ERC. ERC odporučil národným a/alebo regionálnym orgánom a organizáciám vytvoriť programy, ktoré podporia pobyty potenciálnych uchádzačov o granty ERC u riešiteľov ERC projektov a ich tímov. Takéto programy umožnia vybraným kandidátom posilniť ich výskumný profil a skvalitnia prípravu ich vlastného budúceho v medzinárodne kompetitívnom prostredí ešte pred podaním žiadosti o ERC grant.

Cieľom programu „SAS-UPJS ERC Visiting Fellowship Grants”, ktorý je súčasťou iniciatívy ERC, je podporiť a posilniť účasť vedcov z organizácií SAV a z Univerzity Pavla Jozefa Šafárika v Košiciach (UPJŠ) vo výzvach ERC, poskytnúť im možnosť získať v spolupráci s riešiteľmi ERC projektov a ich tímami skúsenosti a zručnosti potrebné pre kvalitnú prípravu a riadenie projektov.

**Trvanie grantu a výška podpory**

**Pre uchádzačov z SAV:**

Grant udeľuje SAV na obdobie 1 – 3 mesiacov vo výške max. 12 000 eur (do 4 000 eur na mesiac). Je určený na pokrytie cestovných nákladov vrátane nákladov na miestnu dopravu, nákladov na ubytovanie, stravné a vreckové pre uchádzačov, ktorí sú zamestnancami organizácie SAV.

**Pre uchádzačov z UPJŠ:**

Grant udeľuje UPJŠ na obdobie 1 – 4 mesiacov vo výške max. 12 000 eur (do 3 000 eur na mesiac). Je určený na pokrytie cestovných nákladov vrátane nákladov na miestnu dopravu, nákladov na ubytovanie, stravné a vreckové pre uchádzačov, ktorí sú zamestnancami UPJŠ.

**Podmienky na udelenie grantu**

„SAS-UPJŠ ERC Visiting Fellowship Grants“ je otvorený pre vedcov zo všetkých disciplín. Uchádzač musí splniť tieto podmienky:

* musí byť zamestnancom organizácie SAV (platí pre uchádzačov z organizácií SAV) alebo UPJŠ (platí pre uchádzačov z UPJŠ),
* musí preukázať kvalitu výskumu a výstupov na úrovni zodpovedajúcej podmienkam ERC,
* musí predložiť plán pobytu vrátane náčrtu budúceho návrhu ERC projektu (tzv. outline)
* musí predložiť pozývací list od riešiteľa ERC projektu,
* **v prípade udelenia grantu sa uchádzač zaväzuje podať žiadosť o ERC projekt do niektorej z výziev ERC najneskôr do dvoch rokov od ukončenia pobytu, pričom projekt sa bude riešiť v organizácii SAV (platí pre uchádzačov z organizácií SAV),** resp. na UPJŠ (platí pre uchádzačov z UPJŠ),
* **ak uchádzač nesplní podmienku podať žiadosť o ERC projekt do dvoch rokov od ukončenia pobytu, je povinný vrátiť finančnú podporu v plnej výške.**

**Hodnotenie a výber uchádzačov**

Proces hodnotenia je otvorený a transparentný. Každý návrh budú hodnotiť dvaja nezávislí externí medzinárodne uznávaní hodnotitelia. Hlavným kritériom hodnotenia je excelentnosť výskumu a potenciál uchádzača získať ERC grant.

**Výber uchádzačov z SAV**

Výber uchádzačov zo SAV vykoná na základe hodnotenia Komisia vytvorená ad hoc na základe rozhodnutia predsedníctva SAV. Konečné rozhodnutie o udelení grantov prijme Predsedníctvo SAV.

**Výber uchádzačov z UPJŠ**

Výber uchádzačov z UPJŠ vykoná na základe hodnotenia Komisia Vnútorného vedeckého grantového systému UPJŠ (VVGS) doplnená ad hoc o domácich expertov z odboru na základe rozhodnutia rektora UPJŠ. Konečné rozhodnutie o udelení grantov prijme rektor UPJŠ.

1. **Výzva na predkladanie návrhov na obdobie 2022 – 2023**

Slovenská akadémia vied a Univerzita Pavla Jozefa Šafárika v Košiciach vyhlasujú výzvu na predkladanie návrhov v rámci programu „SAS-UPJŠ ERC Visiting Fellowship Grants“ na obdobie 2022 – 2023. Výzva je otvorená pre vedcov zo všetkých disciplín. Hlavným kritériom je excelentnosť výskumu a potenciál uchádzača získať ERC grant.

**Podávanie návrhov pre uchádzačov z SAV**

Návrhy na udelenie grantu sa podávajú v tomto roku online, prostredníctvom Intranetu. Je potrebné prihlásiť sa do intranetu SAV – intranetové práva – štandardné práva – vybrať SAS – UPJŠ ERC Project Proposal a vyplniť ho. K žiadosti je potrebné priložiť 4 dokumenty v pdf formáte:

1. *CV žiadateľa*
2. *Letter of support from from the ERC Principal Investigato*
3. *Outline of the project proposal that shall be submitted to the ERC call*
4. *Approval of the Director of the SAS Institute*

Všetky podrobnejšie informácie sú v prílohách.

**Uzávierka na podávanie návrhov je 30. 9. 2022.**

**Zoznam riešiteľov ERC projektov, ktorí sú ochotní prijať uchádzača na pobyt na svoje pracovisko, bude k dispozícii na OMS na vyžiadanie.**

**Kontaktná osoba a ďalšie informácie**

PhDr. Ľudmila Dolná, PhD.

Odbor medzinárodnej spolupráce

Úrad SAV

Štefánikova 19

814 38 Bratislava

Tel.: +421 2 57510 179

E-mail: [dolna@up.upsav.sk](mailto:dolna@up.upsav.sk)

**Podávanie návrhov pre uchádzačov z UPJŠ**

Návrhy na udelenie grantu sa podávajú na tlačive v anglickom jazyku elektronicky prostredníctvom portálu CCVaPP UPJŠ (<http://portal.ccvapp.upjs.sk/grantcalls>). Vygenerované, vytlačené a podpísané potvrdenie žiadosti o finančnú podporu je uchádzač povinný doručiť na Oddelenie podpory projektov CCV a PP UPJŠ, resp. do podateľne Rektorátu UPJŠ do dvoch pracovných dní odo dňa, keď bola žiadosť podaná elektronicky. **Uzávierka na podávanie návrhov je 30. 9. 2022**. Štruktúra pozývacieho listu je v súboroch na stiahnutie. Zoznam riešiteľov ERC projektov, ktorí sú ochotní prijať uchádzača na pobyt na svoje pracovisko, je k dispozícii na vyžiadanie.

**Kontaktná osoba a ďalšie informácie**

Ing. Ivan Pezlar

Koordinátor podpory projektov rámcových programov

Tel: +421 55 234 1276

e-mail: [ivan.pezlar@upjs.sk](mailto:ivan.pezlar@upjs.sk)

Centrum celoživotného vzdelávania a podpory projektov

Oddelenie podpory projektov

Univerzita Pavla Jozefa Šafárika v Košiciach

Šrobárova 2

041 80 Košice